Diari Oficial de la Generalitat Valenciana


Sumari del DOGV 2778, del 26-06-1996 (1996/838579)

ACORD de 18 de juny de 1996, del Govern Valencià, que aprova la declaració d'interés comunitari, pel procediment extraordinari, per a la instal·lació d'una indústria d'envasament d'aigua mineral, suc de fruites i begudes refrescants, en el paratge anomenat El Pinarejo, de la pedania de San Antonio, del terme municipal de Requena.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2778

Data del DOGV
:   26-06-1996

Secció del DOGV
:   ALTRES DISPOSICIONS

Número del document
:   1996/838579


Data del document
:   18-06-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 18 de juny de 1996, del Govern Valencià, que aprova la declaració d'interés comunitari, pel procediment extraordinari, per a la instal·lació d'una indústria d'envasament d'aigua mineral, suc de fruites i begudes refrescants, en el paratge anomenat El Pinarejo, de la pedania de San Antonio, del terme municipal de Requena.   
El Govern Valencià, en la reunió del dia 18 de juny de 1996, adoptà l'acord següent:  
Vist l'expedient promogut pel Sr. Germán Martínez Navarro, en nom i representació d'Agua Mineral San Benedetto, SA, en què sol·licita la declaració d'interés comunitari, pel procediment extraordinari, per a la instal·lació d'una indústria d'envasament d'aigua mineral, suc de fruites i begudes refrescants, en el paratge anomenat El Pinarejo, de la pedania de San Antonio, del terme municipal de Requena, i de conformitat amb els següents  
Antecedents de fet  
Primer  
El dia 29 de novembre de 1995, va entrar en la Comissió Territorial d'Urbanisme de València, la sol·licitud formulada pel Sr. Germán Martínez Navarro, en representació d'Aigua Mineral San Benedetto, SA, de la declaració d'interés comunitari d'una actuació integral, que consisteix en la construcció d'una indústria d'envasament d'aigua mineral, suc de fruites i begudes refrescants, en el paratge anomenat El Pinarejo, de la pedania de San Antonio, sòl no urbanitzable, del terme municipal de Requena. S'adjunta l'informe favorable de l'Ajuntament de Requena, de 27 de novembre de 1995, per a la declaració d'interés comunitari, informe que després va ser completat, també en sentit favorable, per uns altres d'11 de desembre de 1995 i 28 de març de 1996.  
El dia 10 de gener de 1996, es va donar audiència als ajuntaments de la zona, Utiel i Caudete de las Fuentes, sense que cap dels dos hagen presentat cap resposta. En la mateixa data es van sol·licitar informes de les Conselleries d'Agricultura i Medi Ambient, d'Economia i Hisenda, d'Indústria i Comerç, de l'Oficina del Pla de Carreteres i de Recursos Hidràulics, els dos de la Conselleria d'Obres Públiques, Urbanisme i Transports, i de la Diputació Provincial de València, Servei d'Explotació.  
El dia 25 de gener de 1996, el director general d'Urbanisme i Ordenació Territorial va resoldre admetre a tràmit la sol·licitud presentada i la va sotmetre simultàniament amb la convocatòria per a la presentació d'iniciatives alternatives. Amb aquesta finalitat, es van publicar sengles anuncis en el Butlletí Oficial de la Província, núm. 31, de 6 de febrer de 1996, i en el periòdic Las Provincias, el 2 de febrer de 1996, anuncis que, també servien per a sotmetre a informació pública la necessària declaració d'impacte ambiental.  
No s'ha presentat cap al·legació ni cap altra alternativa a l'expedient en qüestió, segons acredita la diligència emesa per la cap del Negociat de Registre dels Serveis Territorials d'Urbanisme, de 20 de març de 1996.  
Segon  
La documentació que hi ha en el projecte és la següent: memòria, plànols d'informació, plànols d'ordenació i estudi geològic. A més, amb el projecte s'adjunta l'estudi d'impacte ambiental.  
Tercer  
Els informes sectorials emesos tenen caràcter favorable, llevat del de l'Oficina del Pla de Carreteres, que va ser desfavorable en el moment que es va emetre perquè faltaven els plànols de detall que definiren la situació de la instal·lació sol·licitada, amb el dibuix de la distància a la carretera més pròxima, i també faltava el punt d'accés a la instal·lació i la connexió amb el sistema general viari. Però aquesta documentació, l'han anat presentant durant la tramitació de l'expedient i, per tant, es poden considerar esmenades les deficiències indicades, segons manifesta el representant de l'Oficina del Pla de Carreteres de la Generalitat, en la reunió de la Comissió Informativa de la Territorial d'Urbanisme de València, de 16 d'abril de 1996.  
Quart  
El 12 d'abril de 1996, la directora general de Qualitat Ambiental va dictar declaració d'impacte ambiental en la qual estimava acceptable, només als efectes ambientals, el projecte de la planta embotelladora d'aigua mineral, sucs naturals i begudes refrescants, si bé la subjectava a una sèrie de condicions que en la mateixa declaració es defineixen.  
Cinqué  
La Comissió Informativa de la Comissió Territorial d'Urbanisme de València, en la sessió de 16 d'abril de 1996, va adoptar l'acord d'emetre informe favorable sobre aquest expedient.  
Sisé  
El conseller d'Obres Públiques, Urbanisme i Transports va emetre un informe favorable sobre l'expedient per mitjà de la Resolució, de 21 de maig de 1996.  
Fonaments de dret  
Primer  
Constitueix l'objecte d'aquest expedient l'ordenació i definició de l'ús i aprofitament urbanístic del projecte per a la implantació d'una indústria d'envasament d'aigua mineral, sucs naturals i begudes refrescants, sobre una parcel·la rural amb una superfície de 135.000 m2, de sòl no urbanitzable comú, segons les vigents Normes Subsidiàries de Planejament de Requena.   
L'actuació la declaració d'interés comunitari de la qual se sol·licita, ateses les seues característiques, superfície construïda 26.678 m2 i la parcel·la esmentada de 135.000 m2, constitueix una actuació integrada en si mateix considerada, que fa impossible la seua ubicació en sòls urbans, urbanitzables o aptes per a urbanitzar establerts pels planejaments vigents dels municipis de la zona. De manera que l'ordenació i aprofitament urbanístic s'ha de resoldre en els termes que estableix l'article 20 de la Llei 4/1992, de 5 de juny, de la Generalitat Valenciana, sobre Sòl no Urbanitzable, ja que es tracta d'una activitat industrial i productiva que requereix l'ocupació d'una superfície superior a quatre hectàrees i una superfície construïda superior als 8.000 m2, per la qual cosa només se'n pot autoritzar la implantació en sòl no urbanitzable com a actuació integral per mitjà del procediment extraordinari de la declaració d'interés comunitari.  
Segon  
Respecte del procediment, s'han observat en aquest cas les prescripcions legals que exigeix la llei valenciana de Sòl no Urbanitzable, abans esmentada. I la documentació de l'expedient està completa en els termes requerits per l'article 20.2, segon paràgraf, de la Llei 4/1992 i la vigent legislació d'impacte ambiental.  
Tercer  
L'actuació integrada projectada, a causa de les dimensions, constitueix un element influent en l'estructura territorial. Per això, es proposa un emplaçament pròxim a l'antiga carretera N-III, sobre la qual l'actuació recolza i connecta amb la xarxa general de carreteres, on accedeix pel camí de Las Pedreras, per l'anomenat camí de El Pinarejo l'amplària del qual s'augmentarà fins a set metres i s'asfaltarà en una longitud de set quilòmetres. Quant a les xarxes de servei, el proveïment d'energia elèctrica s'aconsegueix mitjançant una línia de mitjana tensió de 20.000 V, capaç de subministrar els 1.500 kw que la indústria necessita. Per al proveïment d'aigua, es disposa d'autorització de la Confederació Hidrogràfica del Xúquer fins a 672.000 m3 per a la planta embotelladora i alhora autoritza la instal·lació d'una motobomba de 165 CV, capaç de subministrar un cabal instantani de 81,67 l/s. D'altra banda, per mitjà d'una resolució de la Conselleria d'Indústria i Comerç el pou ha estat declarat com a aigua mineral natural. Finalment, els abocaments seran depurats en una estació depuradora d'oxidació total situada en la mateixa parcel·la. Per tant, es pot concloure la correcta integració de l'actuació en l'estructura del territori, sense que això comporte una sobrecàrrega de les infrastructures que hi ha. És a càrrec d'aquesta les diferents obres que estableix el projecte per a completar aquesta integració.  
Quart  
L'actuació s'ajusta als criteris d'ordenació territorial tant d'acord amb el que estableix el planejament vigent, com a les derivacions que de l'impacte físic de l'activitat podria desprendre's. En aquest sentit, s'han de tenir en compte tant la declaració favorable d'Impacte Ambiental com l'informe favorable emés pel mateix Ajuntament de Requena. Si a més considerem la necessitat que una embotelladora d'aigua mineral se situe en les proximitats de l'ullal del qual brolla l'aigua que s'ha d'embotellar, només podem concloure que la localització proposada és l'adequada i que constitueix un emplaçament que contribueix a la vertebració correcta del territori. I és convenient des del punt de vista socioeconòmic, no únicament pels llocs de treball que és susceptible de generar, sinó perquè se situa en una zona d'interior, les quals necessiten un major impuls econòmic a través de diverses actuacions, entre les quals es troba, sens dubte, la creació d'indústries.   
Cinqué  
Respecte del règim de deures i cessions, d'acord amb l'article 20 de la Llei 4/1992, la promotora ha assumit les càrregues i obligacions pròpies d'un adjudicatari d'un programa d'actuació urbanística. Els promotors de l'expedient que ens ocupa han optat per la cessió a l'Ajuntament de Requena de: el 10% de la superfície total per a zona verda (13.500 m2), el 4% de la superfície total per a equipaments (5.400 m2), 20.250 m2 de terrenys en els quals es pot situar el 15% de l'aprofitament urbanístic (135.000 m2 límit). D'altra banda, dins de la parcel·la es reserven aparcaments en proporció superior a 1 plaça/100 m2 límit (267 places). Així mateix, en el cas de les dotacions, es concreta que aquestes obligacions no es limiten a la cessió dels terrenys, sinó que inclouen també la urbanització d'aquestes dotacions. S'aporta també fiança per un import de 4.843.223 pessetes que correspon al 7% del cost total de les obres d'urbanització (09.283.223 pessetes). Tots aquests compromisos són acceptats per la Comissió de Govern de l'Ajuntament de Requena, en les sessions celebrades els dies 11 de desembre de 1995 i 28 de març de 1996.  
Sisé  
L'ordenació territorial i urbanística d'aquesta actuació integral és tècnicament correcta, tant des de la perspectiva municipal com autonòmica, tenint en compte les condicions indicades en la Declaració d'Impacte Ambiental, de 12 d'abril de 1996, que haurà d'assumir la promotora abans del començament de l'activitat, així com la formalització a favor del municipi de les càrregues i obligacions a què s'ha compromés el promotor, abans de l'obtenció de la preceptiva llicència municipal urbanística, sobre la base dels projectes tècnics corresponents i haurà de garantir el compliment exacte per un import del 7% del cost total de l'actuació. S'haurà d'executar en el termini que indique la llicència municipal amb un màxim de dos anys a partir de l'obtenció d'aquesta llicència municipal.  
Seté  
El Govern Valencià és competent per a l'aprovació de l'ordenació i definició de l'aprofitament urbanístic d'aquesta actuació integral, en virtut del que estableix l'apartat segon de l'article 20 de la Llei de la Generalitat Valenciana 4/1992, de 5 de juny.  
De conformitat amb els preceptes legals esmentats i la resta de normativa aplicable, a proposta del conseller d'Obres Públiques, Urbanisme i Transports, el Govern Valencià  
ACORDA  
Primer  
Aprovar definitivament l'ordenació urbanística per a instal·lar una indústria d'envasament d'aigua mineral, suc de fruites i begudes refrescants, promoguda pel senyor Germán Martínez Navarro, en representació d' Aigua Mineral San Benedetto, SA, en el paratge de El Pinarejo, de la pedania de San Antonio del terme municipal de Requena, com a actuació integral d'interés comunitari, que cal desplegar en els termes establerts en l'article 20 de la Llei de la Generalitat Valenciana 4/1992, de 5 de juny, sobre Sòl no Urbanitzable.  
Aquesta ordenació i declaració d'interés comunitari, així com l'adjudicació a què fa referència l'apartat següent, se subjectarà a les condicions especials establertes en aquest acord.  
Segon  
Adjudicar l'actuació integral d'interés comunitari esmentada a favor d'Agua Mineral San Benedetto, SA, a la qual s'atorga la legitimació necessària per a promoure l'activitat industrial d'envasament d'aigua mineral natural, suc de fruites i begudes refrescants, per a la comercialització aprovada.   
Tercer  
Condicionar i vincular aquesta adjudicació i legitimació al fet que la promotora designada complisca i satisfaça, totalment, les obligacions i càrregues de naturalesa urbanística, així com els compromisos que ha assumit al llarg de la tramitació de l'expedient, que quedaran afectats a l'Ajuntament de Requena per a realitzar actuacions urbanístiques públiques. L'incompliment o no satisfacció d'aquestes obligacions determinarà la caducitat d'aquesta adjudicació i, si escau, de la mateixa declaració d'interés comunitari que té per objecte.  
Quart  
La promotora ha de garantir, davant de l'Ajuntament de Requena, la correcta i puntual execució de les instal·lacions en què consisteix aquesta actuació integral en un 7% del cost total, abans del començament de les obres. Les garanties podran presentar-se per qualsevol de les formes establides en dret.  
Cinqué  
Qualsevol canvi que hi haja en la titularitat de la promoció d'aquesta actuació integral necessitarà l'autorització prèvia del Govern Valencià.  
Sisé  
L'acord d'adjudicació indicat en el precedent apartat 2, sense perjudici del que estableix l'apartat 3, caducarà, si en el termini de sis mesos a comptar des de la notificació, la interessada no ha sol·licitat, en condicions de poder-la aconseguir, la preceptiva llicència municipal d'obres. Així mateix, el termini màxim per a l'execució de l'actuació integral serà el que indique la llicència municipal, amb un màxim de dos anys; altrament, es produirà la seua caducitat que emetrà, si arriba el cas, el conseller d'Obres Públiques, Urbanisme i Transports, al qual aquest acord confereix les facultats necessàries per a això, després de l'expedient instruït amb l'audiència de l'interessat i de l'Ajuntament de Requena. Aquesta declaració, si es produeix, determinarà la suspensió temporal de la declaració d'interés comunitari d'aquesta actuació integral fins que el Govern Valencià resolga una adjudicació d'aquesta o la suspensió definitiva.  
Seté  
El desenvolupament de l'actuació integral s'ajustarà al projecte presentat per la promotora adjudicatària, llevat dels aspectes que resulten afectats per les condicions imposades per la Declaració d'Impacte Ambiental, de 12 d'abril de 1996, que s'establisquen en l'autorització, condicions que prevaldran i hauran de ser assumides tant en els projectes d'obra que despleguen aquesta declaració, com en el posterior manteniment i explotació de la instal·lació.  
Contra aquest acord, que posa fi a la via administrativa, és procedent interposar, després de la comunicació prèvia preceptiva al Govern Valencià, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir del dia de la notificació o publicació d'aquest acord en el Diari Oficial de la Generalitat Valenciana, de conformitat amb el que estableixen els articles 48, 109.c) i 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 37.1, 57.2.f) i 58 de la Llei Reguladora de la Jurisdicció Contenciosa Administrativa (disposicions addicionals desena i onzena de l'esmentada Llei 30/1992), sense perjudici que les persones interessades exercisquen qualsevol altre recurs que consideren oportú.  
València, 18 de juny de 1996  
El conseller secretari del Govern Valencià,   
JOSÉ JOAQUíN RIPOLL SERRANO